पाएं अपने शहर की ताज़ा ख़बरें और फ्री ई-पेपरडाउनलोड करें
गैंगस्टर के धोखे में दो सगे भाईयों को गोलियां का निशाना बनाए जाने के मामले में जिला कोर्ट की ओर से सब इंस्पेक्टर समेत 6 पुलिस कर्मियों को इरादा-ए-कत्ल मामले में समन जारी किए गए हैं। हालांकि मामले में पुलिस ने चार पुलिस कर्मियों के खिलाफ धारा 337 और 427 के तहत ही चालान पेश किया था परंतु कोर्ट ने पीड़ित पक्ष की सुनवाई करते हुए मामले में पुलिस कर्मचारियों को इरादा-ए-कत्ल की सुनवाई में शामिल किया है। बता दें कि 18 अगस्त की रात शेरपुर रोड पर गैंगस्टर के धोखे में पुलिस ने कार सवार दो सगे भाईयों हैप्पी और सनी को गोलियों का निशाना बना दिया था।
जिससे दोनों भाई बुरी तरह से घायल हो गए थे। घायलों को लुधियाना के डीएमसी अस्पताल में भर्ती करवाया गया है। ऐसे में धूरी सदर पुलिस स्टेशन में सीआईए स्टाफ के 6 पुलिस कर्मचारियों पर इरादा-ए-कत्ल का मामला भी दर्ज किया गया था। घटना के 23 दिन बाद भी आरोपी पुलिस कर्मचारियों की गिरफ्तारी नहीं होने से खफा संघर्ष कमेटी ने पीड़ित भाईयों को साथ लेकर कई दिनों तक संघर्ष भी किया था।
आरोप लगाया गया था कि पुलिस अपने कर्मियों को बचाने का प्रयास कर रही है। पीड़ित पक्ष के एडवोकेट निरपाल सिंह धालीवाल ने बताया है कि मामले में जिला कोर्ट ने एसआई गुरमेल सिंह, एएसआई केवल सिंह, हैड कांस्टेबल गुरतेज सिंह, अमरजीत सिंह, राजिंदर पाल और पीएचजी हरबंस सिंह को समन जारी कर मामले का सामना करने के आदेश जारी किए गए हैं। पुलिस ने पहले मामले को खुर्दबुर्द करने के लिए चार पुलिस कर्मचारियों के विरूद्ध धारा 337 और 427 में चालान पेश किया था जिसके बाद क्षेत्रीय कोर्ट की ओर से मामले को 26 अप्रैल 2019 को जिला कोर्ट संगरूर भेज दिया गया था। पीड़ित हैप्पी का कहना है कि साढ़े 5 साल बाद इंसाफ की उम्मीद बंधी है।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva zho_Hant eng_Latn